Document ID: 31986D0356

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 21ης Ιουλίου 1986
που επιτρέπει στο Ηνωμένο Βασίλειο να εφαρμόζει μέτρα για τον κατ' αποκοπή καθορισμό του μη εκπεστέου φόρου προστιθέμενης αξίας που επιβαρύνει τα έξοδα για καύσιμα των οχημάτων επιχειρήσεων
(86/356/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την έκτη οδηγία 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών -κοινό σύστημα φόρου προστιθέμενης αξίας: ομοιόμορφη φορολογική βάση (1), όπως τροποποιήθηκε τελευταία από την οδηγία 84/386/ΕΟΚ (2), και ιδίως το άρθρο 27,
την πρόταση της Επιτροπής,
Εκτιμώντας:
ότι, σύμφωνα με το άρθρο 27 παράγραφος 1 της οδηγίας 77/388/ΕΟΚ, το Συμβούλιο δύναται, αποφασίζοντας ομόφωνα μετά από πρόταση της Επιτροπής, να επιτρέπει σε κάθε κράτος μέλος τη λήψη ειδικών μέτρων, κατά παρέκκλιση από την οδηγία αυτή, με σκοπό την απλοποίηση της είσπραξης του φόρου ή την αποτροπή ορισμένων περιπτώσεων φοροδιαφυγής ή φοροαποφυγής·
ότι το Ηνωμένο Βασίλειο ζήτησε να επιτραπεί η λήψη ενός ειδικού μέτρου που έχει σαν σκοπό τον κατ' αποκοπή καθορισμό του τμήματος του φόρου προστιθέμενης αξίας που επιβαρύνει τα έξοδα για καύσιμα των οχημάτων επιχειρήσεων που προορίζονται για ιδιωτική χρήση· ότι το μέτρο αυτό παρεκκλίνει από το άρθρο 5 παράγραφος 6 και από το άρθρο 17 παράγραφος 6 της οδηγίας 77/388/ΕΟΚ·
ότι το αίτημα αυτό πρέπει να γίνει δεκτό υπό ορισμένους όρους,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στο Ηνωμένο Βασίλειο να καθορίσει κατ' αποκοπήν το τμήμα του φόρου προστιθέμενης αξίας που επιβαρύνει τα έξοδα για καύσιμα των οχημάτων επιχειρήσεων που προορίζονται για ιδιωτική χρήση.
Άρθρο 2
Κατά τη διάρκεια μεταβατικής περιόδου, το τμήμα του φόρου που αναφέρεται στο άρθρο 1 μπορεί να εκφρασθεί σε σταθερά ποσά που προσδιορίζονται ανάλογα με τον κυβισμό ή το είδος των οχημάτων. Αυτά τα σταθερά ποσά αποτελούν αντικείμενο ετήσιας αναπροσαρμογής σε συνάρτηση με την εξέλιξη του μέσου κόστους του καυσίμου.
Άρθρο 3
Σε περίπτωση εφαρμογής του άρθρου 2, το Ηνωμένο Βασίλειο γνωστοποιεί κάθε χρόνο στην Επιτροπή τα ακόλουθα στοιχεία, για κάθε κατηγορία οχημάτων:
1. Κόστος του καυσίμου ανά χιλιόμετρο.
2. Μέσος ετήσιος αριθμός χιλιομέτρων ανά όχημα για ιδιωτική χρήση.
3. Εκτίμηση του αριθμού των οχημάτων που αφορά η παρούσα απόφαση.
Το εφαρμοζόμενο σύστημα θα επανεξετασθεί βάσει των πληροφοριών αυτών και λαμβάνοντας υπόψη την εναρμόνιση των δαπανών που δεν παρέχουν δικαίωμα προς έκπτωση του φόρου προστιθέμενης αξίας που προβλέπεται στο άρθρο 17 παράγραφος 6 της οδηγίας 77/388/ΕΟΚ.
Άρθρο 4
Η παρούσα απόφαση εφαρμόζεται από τις 23 Μαρτίου 1986.
Άρθρο 5
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 21 Ιουλίου 1986.

Labels: 2
14